**ΘΕΜΑ : Συμμετοχή μηχανικού ΤΕ σε επιτροπές διαγωνισμού μελετών και παροχής τεχνικών και λοιπών συναφών επιστημονικών υπηρεσιών**

Ημ/νία υποβολής ***12/11/2022***

**Ερώτηση:**

Σύμφωνα με την παρ.9α του άρθρου 221 του Ν.4412/2016 όπως τροποποιήθηκε από το άρθρο 108 του Ν.4782/2021 ορίζεται ότι η επιτροπή διαγωνισμού μελετών και παροχής τεχνικών και λοιπών συναφών επιστημονικών υπηρεσιών αποτελείται και **από δύο (2) μέλη Τεχνικοί υπάλληλοι κατηγορίας ΠΕ-ΤΕ της Αναθέτουσας Αρχής με τους αναπληρωτές τους**.

Σύμφωνα όμως με το άρθρο (4) της απόφαση κατάρτισης και λειτουργίας του ΜηΜΕΔ (ΦΕΚ Β4841/29-12-2017) τα μέλη της επιτροπής (μελετών και παροχής τεχνικών και λοιπών συναφών επιστημονικών υπηρεσιών) θα πρέπει να διαθέτουν τα προσόντα των βαθμίδων Α ή Β ή Γ του Παραρτήματος ΙΙΙ στην οποία φαίνεται ότι κατατάσσονται μόνο διπλωματούχοι ΑΕΙ. Σύμφωνα με την απάντηση στο 3ο ερώτημα του 2ου και 3ου πρακτικού της ομάδας εργασίας (ΑΔΑ: ΨΝΙΙ465ΧΘΞ-ΓΛΒ), ο ορισμός των μελών των γνωμοδοτικών οργάνων θα πρέπει να λαμβάνει υπόψη τα κριτήρια επιλογής μελών του άρθρου (4) της ΥΑ ΔΝΣ/61034/ΦΝ 466/2017( 4841 Β) περί ΜηΜΕΔ καθώς ‘’η ισχύς της ουδόλως περιορίστηκε ή πως άλλως μεταβλήθηκε μετά την ισχύ των διατάξεων του άρθρου 108 του Ν.4782/2021.΄΄

Με βάση τα ανωτέρω εάν ληφθούν υπόψη τα κριτήρια της απόφασης κατάρτισης και λειτουργίας του ΜηΜΕΔ δεν είναι δυνατή η συμμετοχή τεχνικού κατηγορίας ΤΕ στην επιτροπή διαγωνισμού μελετώ**.... γεγονός το οποίο έρχεται σε αντίθεση με την παρ.9α του άρθρου 221 του Ν.4412/2016.** Τι ισχύει;

**Απάντηση:**

Η παρ. 9 Άρ. 221 Ν. 4412/2016 (όπως διαμορφώθηκε με το άρθρο 108 Ν.4782/2021, ΦΕΚ Α` 36/09.03.2021), περιλαμβάνει ειδικές προβλέψεις που εφαρμόζονται στις δημόσιες συμβάσεις μελετών και παροχής τεχνικών υπηρεσιών και λοιπών συναφών υπηρεσιών.

Σύμφωνα με την Α-45 Γνώμη ΕΑΑΔΗΣΥ, με την τροποποίηση της παρ. 9 Άρ. 221 Ν. 4412/2016 καταργείται η υποχρέωση συμμετοχής στη σύνθεση των οικείων γνωμοδοτικών οργάνων ενός μέλους του Μη.Π.Υ.Δη.Συ. που προβλέπεται στην παρ. 7, καθώς ορίζεται πως «Ειδικά στις συμβάσεις μελετών και παροχής τεχνικών υπηρεσιών και λοιπών συναφών επιστημονικών υπηρεσιών, πέραν των ανωτέρω στις παραγράφους 1 έως 6, ισχύουν και τα ακόλουθα :…..»
α. Η τροποποιούμενη με την εξεταζόμενη διάταξη περίπτωση α’ της παραγράφου 9 ορίζει ότι η επιτροπή διαγωνισμού (τριμελής) συγκροτείται με απόφαση της αναθέτουσας αρχής μετά από δημόσια κλήρωση, αποτελούμενη από δύο τεχνικούς υπαλλήλους κατηγορίας ΠΕ με τους αναπληρωτές τους, εγγεγραμμένους στο Μη.Μ.Ε.Δ. και με συναφή εμπειρία και προσόντα, ενώ σύμφωνα με τα οριζόμενα στην περ. γ’, ένα μέλος υποδεικνύεται από το ΤΕΕ.

Με την τροποποίηση, **δίδεται η δυνατότητα επιλογής τεχνικών υπαλλήλων όχι μόνον κατηγορίας ΠΕ, αλλά και ΤΕ,** ενώ εξαλείφεται η απαίτηση για δημόσια κλήρωση.

Με εκτίμηση

***ΖΗΣΗΣ ΠΑΠΑΣΤΑΜΑΤΗΣ***

[***dimosies-symvaseis.gr***](http://dimosies-symvaseis.gr/)

email: ***zpapastamatis@gmail.com***

Τηλ. Επικοινωνίας :*6945558980*